На основу члана 32. Закона о локалној самоуправи („Службени гласник Републике Србије“, број 129/2007, 83/2014-др. закон, 101/2016- др.закон и 47/2018 и 111/2021- др.закон), члана 149. Статута општине Медвеђа („Службеник гласник Града Лесковца“, број 9/19) и члана 179. став 5, Пословника Скупштине општине Медвеђа („Службеник гласник Града Лесковца“, број 9/19, 35/2020 и 26/2023),

Скупштина општине Медвеђа, на 3 седници одржаној 29. априла 2024. године, доноси

О Д Л У К У

О ОБЈАВЉИВАЊУ ОПШТИХ И ДРУГИХ ПРАВНИХ АКАТА

1. УВОДНЕ ОДРЕДБЕ

Члан 1.

Овом одлуком уређује се начин и поступак објављивања општих и других правних аката органа и организација Општине Медвеђа (у даљем тексту: Општина) у Службеном гласнику Града Лесковца, као и објављивање аката на Веб презентацији Општине Медвеђа и на електронској огласној табли органа Општине.

Члан 2.

Службено гласило Општине је „Службени гласник Града Лесковца“(у даљем тексту: Службени гласник).

 II. ОБЈАВЉИВАЊЕ У СЛУЖБЕНОМ ГЛАСНИКУ

1. Акти који се објављују у Службеном гласнику

Члан 3.

У Службеном гласнику објављују се:

1. Статут Општине, Пословник Скупштине општине Медвеђа (у даљем тексту: Скупштина), буџет и завршни рачун, план развоја Општине и други документи јавних политика, просторни и урбанистички планови, програм уређивања грађевинског земљишта, одлуке и други општи акти из надлежности Скупштине, акти о оснивању јавних и других предузећа и установа, акти о избору, именовању, постављењу и разрешењу лица у органима, организацијама и службама Општине и јавним службама чији је оснивач Општина, акти о сарадњи и удруживању са другим јединицама локалне самоуправе, односно сарадњи са јединицама локалне самоуправе других држава, акти о додели звања „почасни грађанин“ и других јавних признања, као и други акти Скупштине за које је то одређено законом, прописом Општине или када тако одлучи Скупштина;
2. Пословник Општинског већа Општине и други општи акти које у складу са законом доноси Општинско веће;
3. општи акти других органа Општине када су на њихово доношење овлашћени законом;
4. подаци о укупним резултатима избора за одборнике и акти о резултатима избора за одборнике у Скупштини, у складу са законом, као и други подаци и акти одређени законом, односно општим актом Општине;
5. исправке аката, аутентична тумачења и пречишћени текстови аката који су објављени у Службеном гласнику,
6. други акти за које је законом или прописом Општине одређено да се објављују у Службеном гласнику и
7. акти за које њихов доносилац одлучи да се објаве у Службеном гласнику.

Члан 4.

У Службеном гласнику могу се, уз накнаду, објављивати јавни конкурси, јавни позиви и друга обавештења органа и правних лица, као и огласи чија садржина одговара карактеру Службеног гласника.

Члан 5.

О објављивању аката Скупштине стара се секретар Скупштине.

О објављивању аката Општинског већа стара се секретар Општинског већа.

О објављивању аката председника Општине стара се шеф Кабинета председника Општине.

О објављивању аката Општинске управе стара се начелник Општинске управе.

Члан 6.

Објављивање општих и других правних аката органа и организација Општине у Службеном гласнику штампају се на српском језику и ћириличном писму и албанском језику и албанском писму.

1. Начин и поступак објављивања аката

Члан 7.

Општи и други правни акти објављују се у тексту који је утврдио њихов доносилац, на основу налога лица које се стара о њиховом објављивању (у даљем тексту: овлашћени налогодавац).

Члан 8.

Уз налог за објављивање акта, доставља се изворни текст акта у штампаној форми који мора бити потписан и оверен, као и у електронској форми у машински читљивом формату.

Налог за објављивање са изворним текстом акта, доставља се одговорном уреднику Службеног гласника у року од седам дана од дана доношења акта који се доставља на објављивање.

Уредно и благовремено достављени акти објављују се у првом наредном броју Службеног гласника.

Члан 9.

Одмах по објављивању акта у Службеном гласнику, а најкасније у року од пет дана од дана објављивања, овлашћени налогодавци су дужни да утврде да ли је акт објављен у изворном тексту.

Уколико утврде да текст који је објављен не одговара изворном тексту, овлашћени налогодавци достављају одговорном уреднику текст исправке ради објављивања у Службеном гласнику.

1. Средства за објављивање општих и других правних аката у Службеном гласнику

Члан 10.

Општи и други правни акти Општине који се објављују у Службеном гласнику објављују се уз одређену накнаду коју утврђује Службени гласник.

Средства за објављивање општих и других правних аката у Службеном гласнику обезбеђују се из буџета Општине.

Међусобна права и обавезе између Службеног гласника и Општине уредиће се посебним уговором који се закључује између Службеног гласника и Општине, а који потписују одговорни уредник и председник скупштине.

1. ОБЈАВЉИВАЊЕ НА ВЕБ ПРЕЗЕНТАЦИЈИ ОПШТИНЕ

Члан 11.

Електронско издање Службеног гласника поставља се на званичној Веб презентацији Општине.

Путању ка електронском издању Службеног гласника на Веб презентацији Општине поставља запослени у организационој јединици Општинске управе која је задужена за одржавање и ажурирање Веб презентације органа.

На веб презентацији Општине објављују се, у циљу информисања јавности, поједини општи и други правни акти, за које њихов доносилац одлучи да се објаве на овај начин.

Послове објављивања аката на Веб презентацији Општине обавља организациона јединица Општинске управе задужена за веб презентацију Општине, на основу налога овлашћеног налогодавца који доставља акт у електронској форми, у машинско читљивом формату.

1. ОБЈАВЉИВАЊЕ НА ЕЛЕКТРОНСКОЈ ОГЛАСНОЈ ТАБЛИ

Члан 12.

На електронској огласној табли органа Општине, ради информисања јавности и запослених, објављују се правни акти органа и организација Општине који се не објављују у Службеном гласнику.

На електронској огласној табли објављују се правни акти субјеката из става 1. овог члана, ако је то предвиђено општим актом Општине или њихов доносилац одлучи да се објаве на овај начин.

Члан 13.

Електронска огласна табла органа Општине налази се на Веб презентацији општине.

Члан 14.

Послове објављивања правног акта на електронској огласној табли органа, врше организационе јединице Општинске управе, а на основу налога доносиоца, односно запосленог који се стара о објављивању акта тог доносиоца.

Члан 15.

Објављивање акта на електронској огласној табли органа Општине врши се истицањем изворног текста акта на електронској огласној табли.

Дан истицања акта на електронској огласној табли је дан објављивања тог акта.

V. ЗАВРШНА ОДРЕДБА

Члан 16.

Ова одлука ступа на снагу осмог дана од дана објављивања у „Службеном гласнику Града Лесковца“.

СКУПШТИНА ОПШТИНЕ МЕДВЕЂА

06 Број: 06-24/2024/7 од 29. априла 2024. године

 ПРЕДСЕДНИК

 СКУПШТИНЕ ОПШТИНЕ,

 Станко Милошевић,дипл.прав.